**BUDAPEST FŐVÁROS XIII. KERÜLETI ÖNKORMÁNYZAT**

**SIMA ÚT KFT. – PARKOLÁSI ÜZLETÁG**

***Tájékoztató***

***a 2012. évre szóló lakossági várakozási hozzájárulások***

***(parkolási engedélyek) igényléséről és kiadásáról***

**A 2011. évi lakossági várakozási engedélyek 2012. január 31-ig érvényesek.** A 2012. évre érvényes lakossági várakozási engedélyt **2011. november 28-tól** igényelhet a XIII. kerületivárakozási (fizető) övezetben **állandó lakóhellyel rendelkező lakos.** A XIII. kerületi Önkormányzat korábbi döntése szerint két várakozási övezet került kialakításra a kerületben, amelyekben az éves várakozási engedélyek érvényesek. Ezek a következők:

1. zóna: Jászai Mari tér – Carl Lutz rakpart – Népfürdő utca – Róbert Károly körút – Váci út – Dévai utca – Lehel út – Lehel tér – Váci út – Nyugati tér – Szent István körút által határolt terület
2. zóna: A Népfürdő utca – Vizafogó utca – Váci út – Szekszárdi utca – Göncöl utca – Röppentyű utca – Pap Károly utca – Róbert Károly körút által határolt terület és a Béke utca – Petneházy utca – Reitter Ferenc utca – Szegedi út által határolt terület

A kiadott éves lakossági várakozási engedélyek **az állandó lakhely szerinti zónában biztosítanak ingyenes parkolási lehetőséget.** Felhívjuk figyelmét, hogy az éves várakozási engedélyek a Nyugati téren, a Szent István körúton és a Váci úton (a Nyugati tér és a Dózsa Gy. út közötti szakaszon) nem érvényesek.

Lakónként egy,de lakásonként több személygépkocsira is kiváltható a lakossági várakozási engedély. Az igénylés feltétele, hogy a lakos **a gépkocsi forgalmi engedélyében üzembentartóként** (ennek hiányában tulajdonosként) legyen bejegyezve. Feltétel továbbá, hogy az igénylő személynek a meglévő járművére vonatkozóan **nem lehet gépjárműadó-tartozása** (2011. október 31-i egyenleg szerint). További kikötés, hogy **a forgalmi engedélyben bejegyzett állandó lakhely** - amely a XIII. kerület várakozási övezet területén található - **azonos legyen a személyazonosító igazolványban, vagy a lakcímet igazoló hatósági igazolványban szereplővel.**

**Lakossági várakozási engedélyt igényelhet még az a magánszemély is, aki a** **gépkocsit kizárólagos használatra kapta munkáltatójától,** és nem váltotta ki a saját jogon járó lakossági várakozási engedélyét. Az igénylés feltétele, hogy a magánszemély állandó bejelentett lakcíme a XIII. kerületi várakozási övezetben legyen és a szóban forgó gépjármű tulajdonosa/üzembentartója igazolhatóan az igénylő munkáltatója vagy egyéni vállalkozó esetében önmaga legyen, továbbá ne legyen a tulajdonosnak/üzembentartónak gépjárműadó-tartozása. Az igényléshez csatolni szükséges a cégokmányok másolatát (1 évnél nem régebbi cégkivonatot, valamint aláírási címpéldányt) is.

A 2012. évre érvényes lakossági várakozási engedély igénylése történhet:

1. a postai küldeményben kiküldött dokumentumok, valamint a szükséges igazolások 2012. január 13-ig történő postai visszaküldésével. Ebben az esetben az adatok ellenőrzése után az éves várakozási engedélyt (matricát) 2012. január 23-ig ajánlott postai küldeményként lakcímére kiküldjük.
2. személyesen vagy meghatalmazott útján Ügyfélszolgálati irodánkban, amelynek címe: **1136 Budapest, Hegedűs Gyula utca 15.** Ügyfélfogadási idő: hétfő – kedd – csütörtök 9.00 – 17.00 óra, szerda 09.00 – 18.00 óra, péntek 09.00 – 16.00 óra (ebédidő 12.00-12.30).

**A hosszabb várakozási idő elkerülése érdekében javasoljuk, hogy postai úton intézze kérelmét.**

Kérjük, hogy a könnyebb ellenőrizhetőség érdekében 2012-es engedély (matrica) felragasztása után a korábbi várakozási engedélyeket távolítsa el a gépkocsi szélvédőjéről.

Sima Út Kft. – Parkolási Üzletág